ส่วนที่ 1

ข้อมูลสรุป (Executive summary)

สรุปประวัติและลักษณะประกอบธุรกิจหลักของบริษัท

-   บริษัท บัตรกรุงไทย จำกัด (มหาชน) (“บริษัท” หรือ “KTC” ) จัดตั้งขึ้นเมื่อวันที่ 4
    ธันวาคม 2539 โดยมีธนาคารกรุงไทย จำกัด (มหาชน) (“ธนาคารกรุงไทย” หรือ “KTB”)
    เป็นผู้ถือหุ้นในบริษัทร้อยละ 99.99 ต่อมาเมื่อเดือนมิถุนายน 2545
    ธนาคารกรุงไทยมีนโยบายแปรรูปบริษัท โดยได้ขายธุรกิจบัตรเครดิตและทรัพย์สิน
    สิทธิเรียกร้อง และ/หรือหน้าที่และความรับผิดตามสัญญาข้อตกลง
    และ/หรือเอกสารอื่นใดเกี่ยวกับหรือเกี่ยวเนื่องกับธุรกิจบัตรเครดิต
    สัญญาเงินกู้เบิกเกินบัญชีของธนวัฏบัตรเครดิต และทรัพย์สินที่เกี่ยวข้องต่างๆ
    ให้แก่บริษัทในมูลค่าตามบัญชี (Book Value)

-   บริษัทได้จดทะเบียนแปลงสภาพเป็นบริษัทมหาชนจำกัด ภายใต้ชื่อ บริษัท บัตรกรุงไทย จำกัด
    (มหาชน) ในวันที่ 2 กรกฎาคม 2545 และนำหุ้นสามัญของบริษัท
    เข้าจดทะเบียนในตลาดหลักทรัพย์แห่งประเทศไทยเมื่อวันที่ 28 ตุลาคม 2545

-   ในเดือนพฤศจิกายน 2545 กระทรวงการคลังได้ออกประกาศกระทรวงการคลัง
    สำหรับบริษัทที่ไม่ใช่สถาบันการเงินแต่ประกอบธุรกิจบัตรเครดิตต้องยื่นเรื่องขอรับอนุญาตในการประกอบธุรกิจบัตรเครดิต
    บริษัทได้ทำเรื่องขอรับอนุญาตและเมื่อวันที่ 17 มีนาคม 2546
    บริษัทได้รับอนุญาตให้ประกอบธุรกิจบัตรเครดิตตามหนังสือของกระทรวงการคลัง ที่ กค
    1004/4059 ในลักษณะเดียวกันเดือนมิถุนายน 2548
    กระทรวงการคลังได้ออกประกาศกระทรวงการคลัง
    สำหรับบริษัทที่ประกอบธุรกิจสินเชื่อบุคคลภายใต้การกำกับที่มิใช่สถาบันการเงินต้องยื่นเรื่องขอรับใบอนุญาตประกอบธุรกิจสินเชื่อบุคคลภายใต้การกำกับ
    บริษัทจึงได้ยื่นเรื่อขอรับอนุญาตและต่อมาในวันที่ 16 กันยายน 2548
    บริษัทได้รับการอนุญาตให้ประกอบธุรกิจสินเชื่อบุคคลตามหนังสือของกระทรวงการคลังที่
    005/2548

-   สำหรับงวดปีสิ้นสุดเดือนธันวาคม 2551 บริษัทมีทุนจดทะเบียนทั้งสิ้น 2,580 ล้านบาท
    และทุนที่ออกชำระแล้วทั้งสิ้น 2,578 ล้านบาท โดยมีธนาคารกรุงไทยถือหุ้นอยู่ในสัดส่วนร้อยละ
    47.92

-   ปัจจุบันบริษัทได้แบ่งธุรกิจออกเป็น 3 กลุ่มหลักคือ

  (1) ธุรกิจบัตรเครดิต (Credit Card Business) ประกอบด้วยธุรกิจย่อย 3 ส่วนคือ (ก)
  ธุรกิจการออกบัตรเครดิต (Issuing Business) ดำเนินการเกี่ยวกับบัตรเครดิตครบวงจร
  ตั้งแต่การหาลูกค้าบัตรเครดิต การอนุมัติวงเงินให้กับผู้ถือบัตร การกำกับดูแลการใช้จ่ายผ่านบัตร
  การรับชำระหนี้ และการติดตามหนี้ เป็นต้น (ข) ธุรกิจร้านค้ารับบัตรเครดิต (Acquiring
  Business) ดำเนินธุรกิจที่เกี่ยวกับร้านค้าสมาชิก และ (ค) ธุรกิจสินเชื่อธนวัฏบัตรเครดิต
  (Circle Loan Business) ดำเนินธุรกิจการให้สินเชื่อเพิ่มเติมแก่ผู้ถือบัตรเครดิต
  (ลักษณะคล้ายกับวงเงินเบิกเกินบัญชีของธนาคาร)

  (2) ธุรกิจสินเชื่อบุคคล (Personal Loan Business) ในชื่อของ “KTC Cash”
  ดำเนินธุรกิจให้บริการสินเชื่อไม่มีหลักประกันสำหรับลูกค้าบุคคลธรรมดาที่มีงานประจำและมีรายได้ต่อเดือนที่แน่นอน
  ต้องการความคล่องตัวในการกู้ยืมเงินโดย KTC ได้แบ่งผลิตภัณฑ์ KTC Cash ออกเป็น 2
  ลักษณะคือ (ก) KTC Cash เป็นสินเชื่อที่ผ่อนชำระเป็นงวดๆ
  ซึ่งจัดให้มีรูปแบบวงเงินกู้ตามวัตถุประสงค์การใช้เงินเฉพาะของ แต่ละบุคคล และ (ข) KTC
  Cash Revolve ซึ่งเป็นวงเงินหมุนเวียน
  ผู้ใช้จะได้รับบัตรเงินสดไว้เบิกถอนเงินสดจากวงเงินที่ได้รับอนุมัติ

  (3) สินเชื่อเจ้าของกิจการ (Self-Employed Loan) ในชื่อของ “KTC Million”
  ดำเนินธุรกิจให้บริการสินเชื่อไม่มีหลักประกัน
  สำหรับเจ้าของกิจการที่ต้องการเงินทุนหมุนเวียนและมีคุณสมบัติรวมทั้งประวัติทางการเงินที่น่าเชื่อถือ

นอกจากนี้ บริษัทยังให้บริการเกี่ยวกับผลิตภัณฑ์เพื่อการชำระเงิน (Payment Product
Business) ซึ่งเป็นบริการเพื่อเพิ่มความสะดวกในการรับชำระเงินแทนผู้ถือบัตร ได้แก่
Corporate Card, Government Service Card, SME Commercial Card, บัตรเติมน้ำมัน
(Fleet Card) และการชำระค่าสินค้าบริการผ่านอินเตอร์เน็ท

สรุปภาวะการแข่งขัน

ในปี 2551
ตลาดสินเชื่อเพื่อผู้บริโภคในประเทศไทยได้รับผลกระทบโดยตรงจากความเชื่อมั่นของผู้บริโภคชะลอตัวลง
เนื่องมาจากวิกฤตเศรษฐกิจโลก
จากรายงานของธนาคารแห่งประเทศไทยในเรื่องตลาดสินเชื่อเพื่อผู้บริโภค
ยอดสินเชื่อคงค้างของสินเชื่อบุคคลและบัตรเครดิตในประเทศยังคงมีการขยายตัวถึงแม้จะอยู่ในสภาวะเศรษฐกิจชะลอตัว
โดยสินเชื่อบุคคลเติบโตร้อยละ 10.8 ในปี 2550 และร้อยละ 12.0 ในปี 2551
และสินเชื่อบัตรเครดิตมีอัตราการเติบโตร้อยละ 4.8 ในปี 2550 และร้อยละ 5.5 ในปี 2551
ซึ่งทั้งสองธุรกิจมีอัตราส่วนสินเชื่อผิดนัดชำระหนี้เกิน 3
เดือนขึ้นไปต่อยอดสินเชื่อคงค้างอยู่ในระดับที่ต่ำจึงไม่น่าเป็นห่วง โดยในปี 2551
สินเชื่อบุคคลมีอัตราส่วนสินเชื่อผิดนัดชำระหนี้เกิน 3 เดือนขึ้นไปต่อยอดสินเชื่อคงค้างเท่ากับร้อยละ
3.6 ส่วนสินเชื่อบัตรเครดิตมีอัตราส่วนสินเชื่อผิดนัดชำระหนี้เกิน 3
เดือนขึ้นไปต่อยอดสินเชื่อคงค้างเท่ากับร้อยละ 2.7
แสดงให้เห็นว่ายังไม่มีสัญญาณใดบ่งชี้ถึงการมีหนี้เสียที่มากเกินไป
สำหรับแนวโน้มตลาดสินเชื่อเพื่อผู้บริโภคปี 2552
มีเกณฑ์การขยายตัวอยู่ในระดับที่ต่ำเนื่องจากผู้ประกอบการในกลุ่มสถาบันการเงินในระบบส่วนใหญ่เพิ่มความเข้มงวดในมาตรฐานการให้สินเชื่อ
เพื่อรักษาคุณภาพสินทรัพย์ในสภาวะเสี่ยงของเศรษฐกิจทั่วไปรวมถึงความน่าเชื่อถือด้านเครดิตของผู้กู้ลดลง
อีกทั้งการแข่งขันเพื่อแย่งชิงส่วนแบ่งการตลาดอาจจะชะลอตัวลง
ในทางกลับกันตลาดเงินกู้นอกระบบมีแนวโน้มขยายตัวเพิ่มมากขึ้น
เนื่องมาจากอัตราการว่างงานที่มีเกณฑ์ขยายตัวเพิ่มขึ้น (โดยสามารถอ่านรายละเอียดได้จากส่วนที่
2 ในหัวข้อ 3.7 ภาวะตลาดและการแข่งขัน)

ศักยภาพในการประกอบธุรกิจหลักของบริษัท

ธุรกิจของ KTC คือการให้บริการสินเชื่อเพื่อผู้บริโภคแบบไม่มีหลักประกันสำหรับผู้บริโภคทั่วประเทศ
โดยสมาชิกส่วนใหญ่ประมาณร้อยละ 60 อยู่ในกรุงเทพ KTC มีธุรกิจบัตรเครดิตเป็นธุรกิจหลัก ซึ่ง
KTC นับว่าเป็นหนึ่งในผู้ออกบัตรเครดิตสากลที่ใหญ่ที่สุดในประเทศ นอกจากสินเชื่อบัตรเครดิตแล้ว
KTC ยังมีสินเชื่อเพื่อผู้บริโภคประเภทอื่น ๆ อีกไม่ว่าจะเป็น สินเชื่อบุคคล
และสินเชื่อเจ้าของกิจการ รวมทั้งยังมีผลิตภัณฑ์เพื่อการชำระเงินที่หลากหลาย เช่น Corporate
Card, Government Service Card, SME Commercial Card, บัตรเติมน้ำมัน (Fleet
Card), การชำระค่าสินค้าและบริการผ่านอินเตอร์เน็ท

ผลิตภัณฑ์หลักของ KTC คือสินเชื่อบัตรเครดิต คิดเป็นร้อยละ 73 ของลูกหนี้สุทธิทั้งหมดในปีนี้
ธุรกิจบัตรเครดิตของ KTC มีลักษณะเฉพาะที่สร้างความได้เปรียบเหนือคู่แข่ง
ได้แก่บัตรเครดิตที่มีหลากหลายชนิด
ที่ได้รับการออกแบบให้ตอบสนองการใช้ชีวิตและความต้องการของสมาชิกแต่ละกลุ่มที่แตกต่างกันได้อย่างเหมาะสม
ซึ่งสมาชิกจะได้รับสิทธิประโยชน์ที่แตกต่างกันไปในแต่ละร้านค้าและบริการจากพันธมิตรทางการค้าของ
KTC สำหรับการออกบัตรเครดิตร่วมกับพันธมิตรทางธุรกิจ (Co-Brand) เช่น สถานพยาบาล
หรือการออกบัตรเครดิตภายใต้ชื่อสถาบันเหล่านั้น (Affinity) เช่น สถาบันการศึกษาต่าง ๆ
เป็นอีกช่องทางหนึ่งที่ช่วยให้ KTC ได้สมาชิกเพิ่มมากขึ้น โดย KTC
มีทีมการตลาดซึ่งจะร่วมมืออย่างใกล้ชิดกับพันธมิตรเหล่านั้น
เพื่อพัฒนาโครงการที่ให้ประโยชน์สูงสุดแก่ทุกฝ่ายต่อไป

นอกเหนือจากบัตรเครดิตแล้ว KTC ยังมีการให้บริการสินเชื่อหลักอีกสองประเภท คือสินเชื่อบุคคล
และสินเชื่อเจ้าของกิจการ ซึ่งมีสัดส่วนของลูกหนี้ร้อยละ 25 และร้อยละ 2 ของลูกหนี้สุทธิรวม
ตามลำดับ โดยทั้งสองสินเชื่อมุ่งเน้นที่สมาชิกรายบุคคลเป็นหลัก
แต่ถึงแม้จะมีการมุ่งเน้นที่สมาชิกรายบุคคลเหมือนกัน
แต่สินเชื่อทั้งสองประเภทมีกลุ่มเป้าหมายที่แตกต่างกัน กล่าวคือ สินเชื่อบุคคล (KTC Cash)
ถูกออกแบบมาสำหรับบุคคลที่มีงานประจำ และมีรายได้ต่อเดือนที่แน่นอน ส่วนสินเชื่อเจ้าของกิจการ
(KTC Million)
จะให้บริการแก่บุคคลที่เป็นเจ้าของกิจการที่มีงบกระแสเงินสดจากกิจกรรมดำเนินงานที่ดี
รวมทั้งดำเนินกิจการอย่างต่อเนื่องไม่น้อยกว่าระยะเวลาที่กำหนด

ด้วยความมุ่งมั่นในการเป็นบริษัทที่ตอบสนองต่อความต้องการของสมาชิก KTC
จึงดำเนินธุรกิจโดยเน้นทางด้านการตลาด การบริหารความเสี่ยงและการให้บริการแก่ลูกค้า ซึ่ง
KTC มีระบบภายในช่วยในการดำเนินกิจกรรมดังกล่าว ทำให้การดำเนินงานมีความยืดหยุ่น
ซึ่งเป็นสาเหตุสำคัญที่ทำให้ KTC รักษาฐานลูกค้าที่มีขนาดใหญ่ไว้ได้และสร้างผลกำไรให้กับ KTC
นอกจากนั้นยังมีระบบการบริหารจัดการที่ดี ทำให้ประหยัดต้นทุนในการดำเนินงาน ด้วยเหตุดังกล่าว
KTC จึงได้มีการพัฒนาทักษะของบุคลากรและยังคงบริหารกิจกรรมหลักต่าง ๆ ด้วยตนเองต่อไป

สำหรับการดำเนินงานที่มิใช่งานหลัก KTC
ได้มีการว่าจ้างบริษัทภายนอกเข้ามาบริหารในส่วนของงานที่ไม่ใช้ทักษะมาก เช่น การขายตรง
การป้อนข้อมูล การเรียกเก็บหนี้ การให้บริการทั่วไป
และงานทางด้านเทคโนโลยีสารสนเทศบางอย่าง การดำเนินธุรกิจตามแนวทางดังกล่าว
ไม่เพียงแต่ช่วยให้ฝ่ายจัดการสามารถให้ความสำคัญในด้านที่เป็นกลยุทธ์ของ KTC
ซึ่งก่อให้เกิดความแตกต่างทางด้านการแข่งขันเท่านั้น แต่ยังทำให้ต้นทุนในการดำเนินงานของ KTC
ต่ำลงด้วย

KTC มีศักยภาพในการแข่งขันที่โดดเด่นสร้างความแตกต่างจากคู่แข่งใน 4 ด้านหลัก คือ
การใช้ประโยชน์จากฐานข้อมูลสมาชิก วิสัยทัศน์ของผู้บริหารที่เน้นเติบโตอย่างมีคุณภาพ
กลยุทธ์การตลาดที่สร้างสรรค์พร้อมเครือข่ายพันธมิตรใหม่ๆเพิ่มเติม
และความสามารถในการจัดการความเสี่ยง

-   การจัดการด้านฐานข้อมูลสมาชิก (Database Management)
    เป็นสิ่งสำคัญอย่างยิ่งต่อการวางแผนกลยุทธ์ บริษัทได้ใช้ประโยชน์จากฐานข้อมูลสมาชิก
    เพื่อทำความเข้าใจในพฤติกรรมการใช้จ่ายของสมาชิกKTC
    ทำให้บริษัทสามารถที่จะนำเสนอสินค้าและบริการให้กลุ่มลูกค้าแต่ละกลุ่มได้อย่างเหมาะสม
    ตอบสนองต่อความต้องการได้ตรงหรือเหนือกว่าที่สมาชิกคาดหวังไว้ สำหรับปี 2551
    บริษัทมียอดรวมของฐานสมาชิกเท่ากับ 2.19 ล้านบัญชี แต่เนื่องจาก KTC
    มีจำนวนฐานลูกค้าที่กว้าง
    ทำให้บริษัทสามารถใช้ประโยชน์ทั้งในแง่ต้นทุนการดำเนินงานต่อหน่วยที่ต่ำลง
    โดยพิจารณาจากสัดส่วนค่าใช้จ่ายในการบริหารงานต่อรายได้ (Cost to Income Ratio)
    ในปีนี้ลดลงเหลือ 49% จากสิ้นปี 2550 ที่มีค่าเท่ากับ 50%

-   ภายใต้วิสัยทัศน์ของผู้บริหารที่มีประสบการณ์บริหารงานแบบมืออาชีพ สำหรับปี 2551นี้
    แนวทางการบริหารให้ความสำคัญในการเติบโตของสินทรัพย์อย่างมีคุณภาพ
    เนื่องจากผู้บริหารตระหนักดีถึงผลกระทบของภาพรวมเศรษฐกิจไทยซึ่งส่งผลต่อการขยายตัวของสินเชื่อของบริษัท
    อีกทั้งทีมผู้บริหารของ KTC
    เป็นผู้บริหารที่มีความเข้าใจในความต้องการของลูกค้าสินเชื่อเพื่อผู้บริโภคในประเทศด้วยแนวทางการบริหารที่ทันสมัยเป็นสากล
    ผู้บริหารมีวิธีการทำงานที่ตอบสนองความต้องการของลูกค้าอย่างรวดเร็วทันต่อการเคลื่อนไหวของสภาพตลาดสินเชื่อเพื่อผู้บริโภคที่เปลี่ยนแปลงอยู่ตลอดเวลา
    นอกจากนี้การที่บริษัทได้รับการสนับสนุนงานบริการและการเงินจากธนาคารกรุงไทย จำกัด
    (มหาชน)
    การร่วมใช้สาขาของธนาคารเป็นช่องทางในการนำเสนอบริการที่หลากหลายสู่สมาชิกของบริษัท
    ประกอบกับจุดบริการ KTC Touch
    ที่เพิ่มความสะดวกในด้านช่องทางการติดต่อกับลูกค้าซึ่งเป็นส่วนสำคัญในสร้างความสำเร็จของบริษัท

-   กลยุทธ์การตลาดพร้อมเครือข่ายพันธมิตรใหม่ๆเพิ่มเติม
    บริษัทยังคงสร้างสรรค์โปรแกรมการตลาดที่เข้าถึงความต้องการของผู้บริโภคอย่างตรงจุด
    ทั้งในด้านข้อเสนอที่ตอบแทนต่อผู้ใช้บัตรของ KTC อย่างคุ้มค่า
    แคมเปญทางตลาดด้านการแลกคะแนนสะสม (Forever Rewards)
    ที่เป็นจริงและสอดคล้องกับการใช้จ่ายของลูกค้า
    โดยสมาชิกไม่ต้องใช้ระยะเวลารอสะสมคะแนนจนนานเกินไป
    นอกจากนี้บริษัทยังดำเนินกลยุทธ์การตลาดที่ซับซ้อนมากขึ้น เน้นย้ำการเป็น “Membership
    Company” ด้วยการเชื่อมโยงสิทธิเพิ่มจากเครือข่ายพันธมิตรทางธุรกิจของบริษัทจำนวนมาก
    (Strategic Alliance and Networking) ไม่ว่าจะเป็น
    บริการด้านห้างค้าปลีกขนาดใหญ่ (Discount Stores) ห้างสรรพสินค้า (Department
    Stores) โรงพยาบาล ร้านอาหาร ผู้ให้บริการด้านการท่องเที่ยว การประกันภัย
    และร้านค้าด้านอุปกรณ์ติดต่อสื่อสาร
    เพื่อให้พันธมิตรทางธุรกิจของบริษัทช่วยกันสนับสนุนนำเสนอสินค้าและบริการที่ดีเป็นพิเศษสำหรับสมาชิก
    KTC

-   ความสามารถในการจัดการความเสี่ยงให้สอดคล้องกับกลยุทธ์และความเสี่ยงในการดำเนินงานของธุรกิจ
    ทั้งในด้านความเสี่ยงที่เกิดจากการเปลี่ยนแปลงของอัตราดอกเบี้ยซึ่งส่งผลต่อต้นทุนการดำเนินงานของบริษัท
    และในด้านความเสี่ยงที่เกิดจากความไม่สามารถชำระเงินคืนของลูกค้า
    ในความเสี่ยงด้านอัตราดอกเบี้ยบริษัทมีการวิเคราะห์กระแสเงินสด
    และวิเคราะห์สภาพคล่องทางการเงินโดยรวมของบริษัทเป็นระยะๆในทุกช่วงเวลาที่มีการเปลี่ยนแปลง
    พร้อมทั้งมีทีมงานบริหารเงินและจัดการความเสี่ยงติดตามความเคลื่อนไหวของตลาดเงิน
    ทำให้มีต้นทุนเงินอยู่ที่ 4.57% ซึ่งลดลงจากปี 2550 ที่เท่ากับ 4.87%
    สำหรับความเสี่ยงจากการที่ลูกค้าไม่สามารถชำระเงินคืนนั้นบริษัทให้ความสำคัญกับการวิเคราะห์พิจารณาความเสี่ยงรวมของลูกค้าโดยใช้ระบบ
    Credit Scoring
    ตรวจสอบประวัติการชำระเงินของลูกค้าจากบริษัทศูนย์ข้อมูลเครดิตแห่งชาติ (National
    Credit Bureau)
    โดยพิจารณาถึงความสามารถในการชำระหนี้ที่ลูกค้ามีอยู่กับสถาบันการเงินต่างๆประกอบด้วย
    ตลอดจนมีแบบจำลองความเสี่ยงใช้บริหารความเสี่ยงสำหรับลูกค้าที่มีคุณลักษณะที่แตกต่างกัน
    ทั้งในแง่ รายได้ สถานภาพด้านอาชีพ อายุ หน้าที่ลักษณะงานและประวัติการชำระเงินคืน
    เป็นต้น
    ซึ่งจากที่บริษัทมีระบบจัดการข้อมูลที่ดีทำให้มีความสามารถในการบริหารความเสี่ยงที่ดีและรักษาคุณภาพของลูกหนี้ได้ในระดับที่น่าพอใจ

สรุปปัจจัยความเสี่ยง

บริษัทมีความเสี่ยงที่เกี่ยวข้องกับภาวะตลาด อันได้แก่ความเสี่ยงจากอัตราดอกเบี้ย
และความเสี่ยงจากความไม่เพียงพอของเงินทุนหมุนเวียน
ซึ่งเป็นความเสี่ยงที่เกี่ยวข้องกับการเปลี่ยนแปลงของปัจจัยภายนอกที่อาจเข้ามากระทบผลการดำเนินงานของบริษัท
รวมถึงความเสี่ยงในการดำเนินงานของธุรกิจโดยทั่วไป เช่น ความเสี่ยงจากการสูญหายของข้อมูล
ความเสี่ยงจากการออกนโยบายควบคุมของรัฐบาล
ความเสี่ยงอันเกิดจากความไม่แน่นอนในสถานการณ์การเมือง
ความเสี่ยงอันเกิดจากการไม่ปฏิบัติตามสัญญาของธนาคารกรุงไทย
ความเสี่ยงจากสภาวะการแข่งขันที่สูงขึ้นอันเกิดจากการเพิ่มขึ้นของผู้ประกอบการ เป็นต้น
และความเสี่ยงจากการให้สินเชื่อของบริษัท ได้แก่
ความเสี่ยงจากกระบวนการจัดอันดับเครดิตการให้สินเชื่อ ความเสี่ยงจากการทุจริตบัตรเครดิต
ความเสี่ยงจากการที่บริษัทอาจไม่ได้รับชำระหนี้สินเชื่อ เป็นต้น
ซึ่งบริษัทตระหนักดีถึงความเสียหายที่อาจจะเกิดขึ้นได้นี้
จึงได้วางแผนการดำเนินงานเพื่อรองรับป้องกันความเสี่ยงต่าง ๆ ไว้
(โดยสามารถอ่านรายละเอียดได้จากส่วนที่ 2 หัวข้อ 1. ปัจจัยความเสี่ยง)

สรุปฐานะการเงินและผลดำเนินงานสำหรับปี 2551

ณ วันที่ 31 ธันวาคม 2551 บริษัทมีจำนวนสมาชิกทั้งสิ้น 2,190,271 บัตร (บัญชี)
หรือคิดเป็นจำนวนที่เพิ่มขึ้นร้อยละ 13 จากสิ้นปี 2550 โดยงบการเงินของบริษัทมีสินทรัพย์รวม
51,899 ล้านบาท รายได้รวม 12,029 ล้านบาท และกำไรสุทธิ 520 ล้านบาท
ซึ่งเกิดจากผลประกอบการที่สำคัญ ดังนี้

-   การเพิ่มขึ้นของลูกหนี้จาก 43,196 ล้านบาท เป็น 48,661 ล้านบาท ณ สิ้นปี 2551
    ซึ่งเกิดจากการสร้างสรรค์กลยุทธ์ด้านการส่งเสริมการขายที่ช่วยเพิ่มการใช้จ่ายผ่านบัตร
    และการเพิ่มฐานลูกค้าจากธุรกิจสินเชื่อบุคคล โดยเฉพาะลูกค้าใหม่ของบัตรเครดิต และ KTC
    Cash Revolve ที่เพิ่มขึ้นอย่างต่อเนื่อง

-   จำนวนบัญชีของธุรกิจบัตรเครดิตและสินเชื่อบุคคลที่เพิ่มขึ้น โดยมีจำนวนสมาชิกรวม ณ สิ้นปี
    2551 เท่ากับ 2,190,271 บัญชี แบ่งเป็นบัตรเครดิต 1,645,878 บัตร KTC Cash จำนวน
    542,599 บัญชี และ KTC Miilion จำนวน 1,794 บัญชี เทียบกับ ณ สิ้นปี 2550
    ที่มียอดรวมเท่ากับ 1,943,128 บัญชี แบ่งเป็นบัตรเครดิต 1,466,820 บัตร KTC
    Cashมีจำนวน 473,088 บัญชี และ KTC Million 3,220 บัญชี

-   ค่าเฉลี่ยของอัตรารายได้ดอกเบี้ยรับรวมรายได้ค่าธรรมเนียมในการใช้วงเงิน (Yield)
    อยู่ในระดับใกล้เคียงกับปี 2550 ที่ 18.3%

-   บริษัทสามารถลดอัตราดอกเบี้ยจ่ายเฉลี่ยลงมาที่ 4.57% ณ วันที่ 31 ธันวาคม 2551 จาก
    4.87% ณ วันที่ 31 ธันวาคม 2550

-   การเพิ่มขึ้นของรายได้ดอกเบี้ยรับรวม (ไม่รวมรายได้ค่าธรรมเนียมในการใช้วงเงิน) เป็น
    5,920 ล้านบาท สำหรับปี 2551 คิดเป็นเติบโต 7% โดยส่วนใหญ่เกิดจากลูกหนี้บัตรเครดิต
    และ KTC Cash

-   การเพิ่มขึ้นของรายได้ค่าธรรมเนียมมีจำนวนเป็น 5,502 ล้านบาท คิดเป็นเพิ่มขึ้น 17%
    โดยส่วนใหญ่เกิดจาก รายได้ค่าธรรมเนียมจากการใช้วงเงิน (Credit Usage )
    ค่าธรรมเนียม Interchange ค่าธรรมเนียมส่วนลดจาก EDC
    ค่าธรรมเนียมจากการเบิกถอนเงินสดล่วงหน้า และค่าธรรมเนียม Collection

-   สัดส่วนของค่าใช้จ่ายในการดำเนินงานต่อรายได้ (Cost to Income Ratio) ในปี 2551
    เท่ากับ 49% ลดลงจาก 50% ในปีที่ผ่านมาเล็กน้อย
    เป็นผลจากอัตราการเติบโตของรายได้ที่สูงกว่าอัตราการเติบโตของค่าใช้จ่ายในการขายและบริหาร

-   อัตราส่วนหนี้สูญต่อสินเชื่อรวม เพิ่มขึ้นจาก 4.1% ในปี 2550 เป็น 6.1% ในปี 2551
    เนื่องจากการขยายตัวของธุรกิจ ทำให้ยอดลูกหนี้รวมขยายตัวเพิ่มขึ้น
    โดยเฉพาะจากบัตรเครดิตและสินเชื่อบุคคล ในปี 2551 KTC ยังคงเน้นขยายฐานสมาชิกไปยัง
    KTC Cash ต่อเนื่องมาจากปี 2550 โดยเฉพาะ KTC Cash Revolve อีกทั้งลูกค้า KTC
    Million
    บางรายมีปัญหาในการผ่อนชำระเนื่องจากได้รับผลกระทบจากสภาวะเศรษฐกิจที่ไม่แน่นอน
    จึงทำให้ ณ สิ้นปี 2551 KTC มียอดหนี้สูญต่อสินเชื่อรวมเพิ่มขึ้น

-   กำไรสุทธิในปี 2551 เท่ากับ 520 ล้านบาทลดลงจากปี 2550 เล็กน้อย ที่ร้อยละ 0.1
    เนื่องจากบริษัทสามารถเพิ่มรายได้และคงคุณภาพพอร์ตลูกหนี้ของบริษัทได้อย่างต่อเนื่องขณะที่ค่าใช้จ่ายในการบริหารงานเพิ่มขึ้นไม่มากนัก
    รวมถึงสามารถบริหารต้นทุนทางการเงินให้อยู่ในระดับเดิมมีผลทำให้สัดส่วนของดอกเบี้ยจ่ายต่อรายได้รวมมีมูลค่าลดลง
    ถึงแม้ว่าบริษัทจะมีหนี้สูญและหนี้สงสัยจะสูญที่เพิ่มขึ้น
    ซึ่งเป็นการตั้งสำรองที่เพิ่มขึ้นตามแนวทางที่อ้างอิงจากประกาศของธนาคารแห่งประเทศไทย

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)